**ДЪРЖАВНА АГЕНЦИЯ „РАЗУЗНАВАНЕ“**

 1612 София, ул. „Хайдушка поляна“ 12

Рег. № 12 - \_\_\_\_\_\_\_\_\_\_\_/\_\_\_\_\_\_\_\_\_\_ 23.03.2022 г.

Екз. № \_\_\_

**Д О К Л А Д**

ОТНОСНО: **Дейността на Държавна агенция „Разузнаване“ през 2021 г.**

През 2021 г. в Държавна агенция „Разузнаване“ (ДАР) протекоха динамични процеси, продиктувани от извършването на наложителна промяна в начина на ръководене и функциониране на Агенцията. Стартиралите от средата на годината промени целяха възстановяване на вътрешния ред, стриктното спазване на ЗДАР и вътрешния Етичен кодекс, подобряване на мотивацията за работа на личния състав и др. В резултат бе постигнато съществено подобряване на работния климат в Агенцията. Бе даден ход на оптимизиране на разузнавателната дейност с цел успешно изпълняване на законовите функции на ДАР по оказване съдействие на държавното ръководство за реализиране на приоритетите на Република България в областта на националната сигурност, външната политика, икономиката и защитата на конституционно установения ред.

В рамките на изброените процеси, в средата на 2021 г. бе сменено ръководството на Агенцията. Считано от 01.09.2021 г. бе извършена структурна и кадрова реформа, засягаща в най-дълбока степен звената, имащи пряко отношение към разузнавателната дейност. Бе възстановена и оптимизирана работата с оперативни източници по ключови направления. Бяха придобити нови оперативни източници. Бе централизирана информационно-аналитичната дейност с цел получаване на по-пълна и ясна картина за процесите, имащи отношение към външната среда за сигурност. Беше създадена самостоятелна структура, отговаряща за международното сътрудничество.

Положени бяха усилия за: оптимизиране използването на оперативния и анализаторски експертен потенциал; повишаване нивото на сигурност в ДАР и в дипломатическите представителства на Република България; гарантиране защитата на класифицираната информация; премахване на практики, несъответстващи на законовите норми.

Продължи взаимодействието на ДАР с разузнавателните звена на ЕС и НАТО. Бяха възстановени и развити отношения с ключови чуждестранни партньорски служби, прекъснати на предишен етап поради субективни съображения.

В средата на 2021 г. бе възстановена вменената по закон практика за предоставяне на равна по обем и съдържание разузнавателна информация на държавното ръководство в лицето на председателя на Народното събрание, президента на републиката и министър-председателя.

**I. ОЦЕНКА НА ВЪНШНАТА СРЕДА НА СИГУРНОСТ**

**През отчетния период външната среда на сигурност остана силно усложнена.** Продължиха съперничеството и борбата за надмощие на глобалните сили независимо от опитите за търсене на диалог по въпроси на световния ред и сигурността. **ЕС и НАТО останаха главните стабилизиращи фактори в глобален и регионален план, а силно влияние върху средата за сигурност оказваше и продължаващата пандемия от COVID-19**.

Негативно влияние върху обстановката в **Западните Балкани** оказваха както проявите на национализъм, така и продължаващите опити на външни фактори за налагане на влиянието им в региона.

**Кризата в Източна Украйна, периодичното напрежение около Нагорни Карабах и „замразените“ конфликти - Приднестровие, Южна Осетия и Абхазия,** продължиха да генерират рискове и заплахи по линия на сигурността.

През 2021 г. динамиката на процесите в **Близкия изток и Северна Африка** (БИСА) се запази въпреки ограничаването на бойните действия в част от държавите, обхванати от граждански конфликти, в т. ч. в **Сирия** и **Либия**. Съхрани се рискът от възобновяване на насилието на религиозно-етническа основа и засилване на терористичната активност в **Ирак** и **Ливан,** не бе постигнат напредък по **близкоизточния мирен процес**.

**Асиметричните и хибридните рискове и заплахи** останаха сред ключовите фактори, оказващи негативно въздействие върху външната среда на сигурност. Основна ***терористична заплаха*** за европейските държави продължиха да бъдат: инфилтрирани в миграционните потоци членове на терористични групировки; завърнали се в страните на произход бойци, участвали във въоръжени конфликти в Близкия изток; саморадикализирали се последователи на терористични групировки. Европа запази характеристиките си на притегателен център за ***легална и нелегална миграция*** от Северна Африка, Сахел, Близкия изток, Централна и Южна Азия. Негативно влияние върху сигурността в регионален план продължи да оказва дейността на структури на ***трансграничната организирана престъпност***.

Все по-значимо влияние върху сигурността оказваха **хибридните рискове и заплахи.** Хибриден инструментариум за постигане на външнополитическите си цели активно използваха множество държави, някои от които разполагат със значителни възможности в тази сфера. Цел на действията бяха провокиране на разделение сред държавите - членки на ЕС и НАТО, дискредитиране на провежданата от тях външна политика, лансиране на пропагандни и дезинформационни внушения, провеждане на зловредни мероприятия в киберпространството и др.

В **икономически план** през 2021 г. започна сериозно възстановяване в глобален мащаб въпреки пандемията от COVID-19. Сред основните предизвикателства в този процес бяха: проблемите по веригите за доставки; недостатъчното предлагане на суровини; нарастването на инфлацията и др. В областта на **енергийната сигурност** сериозно предизвикателство за страната ни беше значителното повишаване на международните цени на природния газ и на петрола, както и на електроенергията в Европа.

**II.** **ОПЕРАТИВНА РАБОТА**

Приоритет в оперативната работа на ДАР през 2021 г. беше дейност в зони**, генериращи заплахи за сигурността и интересите на Република България и партньорите ни от ЕС и НАТО.** Сред целите на промените в структурата на ДАР бяха подобряване на взаимодействието между оперативните звена и използване в максимална степен на изградения експертен потенциал. Оптимизирани бяха възможностите за работа в усложнена среда на сигурност, с акцент върху прилагане на добрите практики за справяне с новите предизвикателства, при минимален риск за служителите на Агенцията. Оперативната дейност беше фокусирана върху: използването в максимална степен на наличните разузнавателни източници; активна работа за привличане на нови източници с възможности по основните задачи.

Продължи тясното **сътрудничество с другите специални служби на Република България** по линия на външното контраразузнаване и асиметричните заплахи, с акцент върху противодействието на тероризма, организираната престъпност, наркотрафика и нелегалните канали за трафик на хора. Сериозно внимание беше отделено на изпълнението на **съвместни** **действия с водещи партньорски служби от ЕС и НАТО**.

**III. ИНФОРМАЦИОННО-АНАЛИТИЧНА РАБОТА**

Информационно-аналитичната работа на ДАР се осъществяваше в съответствие с рисковете и заплахите за сигурността и интересите на страната, с плана за работа на Агенцията, с приоритетите на държавното ръководство на Република България и с поставените от него конкретни задачи. Предоставяната на компетентните български институции разузнавателна информация отразяваше развитието на процесите в сферата на сигурността, политическата, икономическата и други области с отражение върху интересите и националната сигурност на Република България.

ДАР продължи да осигурява разузнавателна информация и в съответствие с интересите на партньорите ни от ЕС и НАТО, както и по линия на двустранното международно сътрудничество.

Съществено внимание в информационно-аналитичната дейност беше обърнато на: своевременно предоставяне на държавното ръководство на Република България на разузнавателна информация, подпомагаща реализирането на приоритетите на страната ни; повишаване на качеството на информационно-аналитичните материали; подобряване на способностите за информационното осигуряване при кризисни развития с отражение върху българските интереси.

През 2021 г. се отчита **ръст от 10% спрямо 2020 г. на изготвените от ДАР информационно-аналитични материали**.

**IV. МЕЖДУНАРОДНО СЪТРУДНИЧЕСТВО**

През 2021 г. ДАР продължи да работи за по-нататъшно утвърждаване на авторитета си сред чуждестранните партньорски служби. **Стратегически партньори на ДАР по линия на международното сътрудничество бяха разузнавателните структури на държавите от ЕС и НАТО.** Приоритет остана развитието на сътрудничество с конкретен информационен резултат в съответствие със задачите на ДАР. Осъществени бяха и съвместни операции по случаи от взаимен интерес. Приносът на България, в т. ч. на ДАР, е високо оценен от страна на разузнавателните структури на НАТО.

# V. СИГУРНОСТ НА ИНФОРМАЦИЯТА. ВЪТРЕШНА СИГУРНОСТ И ОХРАНА. ОТБРАНИТЕЛНО-МОБИЛИЗАЦИОННА ПОДГОТОВКА

През 2021 г. ДАР оптимизира дейността си за недопускане на нерегламентиран достъп до КИ и обезпечаване сигурността на Агенцията и нейните служители. Продължи работата за осигуряване на персоналната, индустриалната, документалната и физическата сигурност на КИ, извършване на проучвания на кандидати за работа в ДАР и обезпечаване на охраната на предоставените на Агенцията обекти. В сътрудничество с МВнР ДАР продължи да изпълнява отговорностите си за **обезпечаване на сигурността на задграничните представителства на Република** **България**.

**През отчетния период не бяха установени случаи на нерегламентиран достъп и опит за нерегламентиран достъп до КИ в ДАР**. Не бяха констатирани и случаи, пораждащи преки и конкретни рискове или заплахи, касаещи сигурността на Агенцията.

**Отбранително-мобилизационната подготовка (ОМП)** в ДАР се провеждаше в съответствие с предвидените в Плана на Агенцията мероприятия. Изготвени бяха организационно-методически указания, на базата на които бяха актуализирани плановете по линия на ОМП на отделните структурни звена.

# VI. ПРАВНОНОРМАТИВНА ДЕЙНОСТ

Дейността по това направление бе насочена към създаване на юридически предпоставки за нормално осъществяване на функциите на ДАР. Юридическата дейност обезпечи законосъобразността при изпълнение на задачите на ведомството в оперативно-разузнавателен аспект, по линия на човешките ресурси, при защита на класифицираната информация и комуникациите, при осъществяване на сътрудничество с български и чуждестранни органи и организации и при извършване на доставки и услуги, свързани с материално-техническото осигуряване. През втората половина на годината акцент в правнонормативната дейност бе поставен върху подпомагането на управленските решения за организационно-структурно укрепване, оптимизиране дейността на Агенцията и прекъсване на негативни тенденции и отстраняване на недостатъци във вътрешноадминистративен план. Бяха усъвършенствани основополагащи за дейността на Агенцията вътрешноведомствени актове. Юридическият екип подпомагаше и взаимоотношенията на ДАР с министерства и институции, български и чуждестранни специални служби, както и с търговски субекти.

**VII. КАДРОВА И ОРГАНИЗАЦИОННА ДЕЙНОСТ. ПСИХОЛОГИЧЕСКО ОСИГУРЯВАНЕ**

Основни акценти в дейността по това направление през 2021 г. бяха: управление на човешките ресурси; повишаване на квалификацията на служителите на ДАР; обезпечаване на нуждите на Агенцията от нови служители и първоначалната им подготовка; психологическо осигуряване на основните дейности на Агенцията. Нивото на кадрови некомплект остава високо, като основните причини са обективната демографска ситуация в страната, недоброто като цяло здравословно състояние и ниската психологическа устойчивост на населението, бързата загуба на мотивация сред кандидатите след запознаването им с високите изисквания и множеството проверки, които трябва да преминат, ограниченията, които трябва да спазват при евентуално назначаване, и други.

# VIII. ОПЕРАТИВНО-ТЕХНИЧЕСКО ОСИГУРЯВАНЕ

Основните дейности в областта на оперативно-техническото осигуряване през 2021 г. включваха усъвършенстване на информационните системи на ДАР и тяхната защита от хибридни и кибератаки, оказване на подкрепа на оперативната и информационно-аналитичната работа, както и на дейностите по обезпечаване на сигурността на Агенцията. Продължи и процесът на дигитализация на дейността на ДАР.

# IХ. ОПЕРАТИВЕН ОТЧЕТ И АРХИВ

През 2021 г. продължи работата за поддържане и актуализация на оперативния отчет и базите данни на ДАР. За целите на Агенцията и на други български служби за сигурност бяха извършвани проверки за наличие на информация за лица във връзка с проучвания за надеждност за работа с класифицирана информация и др. Съгласно изискванията на Закона за Националния архивен фонд бяха осъществявани действия за обработка, преглед и експертиза на съхраняваните в архива на Агенцията документи, както и за определяне на тяхната историческа и справочна стойност.

# Х. ФИНАНСОВО-СТОПАНСКА ДЕЙНОСТ И МАТЕРИАЛНО-ТЕХНИЧЕСКО ОСИГУРЯВАНЕ

Дейността на ДАР във финансово-стопанската сфера бе насочена към гъвкавост при изпълнение на задачите за материално-техническото осигуряване, необходимо за функционирането на Агенцията, поддръжка и обновяване на обектите на ДАР с цел създаване на подходяща работна среда. Извършена бе значителна дейност за обновяване и повишаване на енергийната ефективност на сгради - собственост на Агенцията. Във връзка с епидемичната обстановка бяха предприети мерки за опазване на здравето и живота на служителите на Агенцията.

**XI. ИНСПЕКТОР**

До септември 2021 г. инспекторът на ДАР съвместяваше два вида ръководни и взаимно контролиращи се длъжности, при което Агенцията е функционирала в условия на неефективност на дейността му като инспектор и практическа липса на независим контрол върху дейността на една дирекция. В рамките на проведената реорганизация бяха предприети действия за възстановяване на законосъобразния му статут.

Осъществени бяха четири проверки на дейности от 2020 г., насочени към установяване на спазването на нормативните актове и актовете на председателя на ДАР, касаещи документалната проследимост на обществените поръчки, правилното начисляване на възнагражденията на служителите в Агенцията, привеждането в съответствие на структурно-организационни дейности.

В основната си част изготвените доклади представляват съобщително-юридически прочит на правни норми и носят белезите на симулиране на контролна дейност.

Под ръководството на инспектора на ДАР е разработен Антикорупционен план на ДАР за 2021 г.

# XII. ВЪТРЕШЕН ОДИТ

С цел гарантиране на законосъобразност, ефективност и икономичност на процесите в Агенцията, през 2021 г. дейността по това направление бе насочена към предоставяне на обективна и независима оценка относно съответствието на финансово-стопанските дейности в ДАР с нормативните и вътрешните актове.

# XIII. КООРДИНАЦИЯ С ОРГАНИТЕ ЗА ДЪРЖАВНО УПРАВЛЕНИЕ И СПЕЦИАЛНИТЕ СЛУЖБИ

В изпълнение на Закона за управление и функциониране на системата за защита на националната сигурност ДАР продължи да взаимодейства с компетентните държавни органи и служби за сигурност, с министерства и ведомства, имащи отношение към сигурността на Република България. Тясно сътрудничество и координация се осъществяваха с ДАНС (в т. ч. по линия на Националния контратерористичен център), СВР, МВР, ГДБОП, НСО и ДКСИ. ДАР бе ангажирана с участие в междуведомствени срещи и работни групи както на равнище ръководство, така и на експертно равнище. Продължиха много добрата координация и сътрудничеството с МВнР по въпроси на външната политика и политиката на сигурност. Агенцията изпълнява задълженията си по линия на Междуведомствения съвет по отбранителна индустрия и сигурност на доставките при Министерския съвет. ДАР участва в работната група „Интегрирано гранично управление“ към Националния съвет по миграция, граници, убежище и интеграция в МВР. Екип на ДАР взе участие в подготовката на политико-военното учение на НАТО по управление на кризи CMX22.

# ХIV. ИЗВОДИ

ДАР продължава да работи активно за защита на националната сигурност и интересите на Република България в изпълнение на функциите, определени й от ЗДАР.

Предприетите през втората половина на 2021 г. действия за оптимизиране на дейността на Агенцията позволяват тя да продължи да повишава качеството на оперативно-разузнавателната и информационно-аналитичната си работа с оглед на информационно осигуряване и подпомагане на държавното ръководство на Република България за реализиране на приоритетите на страната ни в областта на националната сигурност, външната политика, икономиката и защитата на конституционно установения ред.

\_\_\_\_\_\_\_ 2022 г. ПРЕДСЕДАТЕЛ НА ДАР:

С о ф и я (А. Гечев)

отп. в 2 екз.

1 - ДАР (ДИА)

2 - МС (П. Петров)

изп. В. Христов - ДИА 175161 (11.03.2022 г.)

отп. А. Ангелова - ДИА 359252 (11.03.2022 г.)